# Dodatno pojasnilo glede podatkov o začasno ali delno zaprtih gostinskih obratih

Uprava za varno hrano, veterinarstvo in varstvo rastlin (UVHVVR) je na zahtevo medijske hiše POP TV sestavila seznam gostinskih obratov, ki so bili zaprti začasno v celoti ali v delu do odprave nepravilnosti.

Najpogostejši vzroki zaprtja oziroma začasne prekinitve dejavnosti so bili razlogi higiene, zlasti pomanjkljiva higiena kuhinje (umazane delovne površine, insekti v okolici hrane, umazani skladiščni prostori), zamrznjena hrana brez sledljivosti, nepopolna ali neustrezna dokumentacija lastnih kontrol, pa tudi izvajanje dejavnosti v zasebnih prostorih, nezagotavlanje sledljivosti uporabljenih živil, nezagotovitev pogojev za osebno higieno zaposlenih, živila s pretečenim rokom.

Prav tako je bil razlog začasne prepovedi izvajanje neregistrirane dejavnosti, delna prepoved izvajanja dejavnosti zaradi nepravilnega označevanja alergenov, ali izvajanje dejavnosti priprave hrane v nehigienskih skladiščih in njena prodaja v sicer urejenem lokalu.

Na seznamu obratov, ki jih je UVHVVR posredovala na zahtevo medijske hiše POP TV, je bil tudi naveden obrat "Gostišče Bohorč" in "Gostišče Bohorč razdeljevalnica Alpos".

Podajamo dodatno informacijo, da je bil dne 18. 3. 2020 izveden skupni inšpekcijski nadzor UVHVVR in drugega inšpekcijskega organa v Gostišču Bohorč, Dušana Kvedra 44, Šentjur.

Inšpektor UVHVVR je na podlagi ugotovitev izdal ureditveno odločbo za dejavnosti, ki jih je v času pregleda izvajal nosilec živilske dejavnosti. Iz obrazložitve odločbe izhaja, da v razdeljevalnih kuhinjah ni notranjih kontrol po principu HACCP vključno s spremljajočim higienskim programom. Odredil je vzpostavitev le tega, ter da mora nosilec živilske dejavnosti takoj pričeti z izpolnjevanjem vseh aktivnosti vezanih na varno ravnanje z živili. Pri pregledu je bilo ugotovljeno tudi, da še ni bilo registrirano prevozno sredstvo za razvoz pripravljenih živil. Ugotovil je tudi, da je isti nosilec dejavnosti vršil proizvodnjo in promet z živili tudi na drugih lokacijah (razdeljevalna kuhinja Koval in Alpos). Od tega pri UVHVVR ni bila kot živilski obrat registrirana razdeljevalna kuhinja Alpos, zato je inšpektor v tem obratu prepovedal promet z živili.

Isti dan je z ustno odločbo na zapisnik drug inšpekcijski organ iz svoje pristojnosti izrekel prepoved neposredne ponudbe oziroma prodaje blaga in storitev potrošnikom v RS zavezancu s.p. Bohorč Marjan, Ulica Dušana Kvedra 44, Šentjur.